का 'अधिकारवादी शब्द रउरा के चंउका देलस? खैर, राजनीतिक यथार्थ अपना जगह बा, बाकिर सनकी हिटलर के कम से कम एगो अनूठा गुण बा जवना के दुनिया भर में सबसे सफल कंपनियन के नेतृत्व अपनवले बा - अधिकारवादी नेतृत्व शैली - एगो गुण जवन ई सुनिश्चित करे में महत्वपूर्ण भूमिका निभावेला कि अइसन कंपनी सब दुनिया के अग्रणी व्यापारिक इकाइयन में गिनल जाली स! ई एहनाते काहेंकि नेतृत्व के लोकतांत्रिक शैली पढ़े अउर लागू करे में अद्भुत बिया, अइसन शैली तबहीं सफल हो सकेले जब जवना लोग के नेतृत्व कइल जा रहल होखे ऊ सबसेजादापरिपक्व, जिम्मेदार अउर महत्वाकांक्षी होखे. अउर भलही केहू कुछ भी सोच ले चाहे कल्पना कऽ ले, अइसन लोगन के काम खातिर खोजल लगभग असंभव बा!
अगर रउआ के लागत बा कि हम थ्योरी एक्स मैनेजमेंट के दिन के बात करत बानी - जवन तब औद्योगिकीकरण के शुरुआती दिन में निर्ममता से लागू कइल जात रहे जब कोयला के खदान मुख्य उद्योग रहे- तऽ रउआ लगभग ठीके सोच रहल बानी. फर्क सिर्फ अतना बा कि तकनीक के वजह से आज के निरंकुश नेतृत्व बहुत ज्ञानी लागेला! आज के दौर के सर्वश्रेष्ठ कंपनियन में भी कर्मचारियन के ईमानदारी पऽ भरोसा के ओतने कमी बा जेतना कोयला के खदान के जमाना में होत रहे. बाकिर, आज ऊ एकरा जुबानी तौर पऽ जाहिर ना करेले. एकरा बजाय, आज अइसन स्वचालित प्रक्रिया बा जवन कर्मचारी के पास ओकरा पसंद के मोताबिक काम करे के विकल्पे ना छोड़ेले. भलही कर्मचारी एकरा पसंद करस चाहे ना करस, स्वचालित सॉफ्टवेयर के जरिए ओकरा फोन कॉल भेजल जाले, ओकरा निर्धारित समयावधि के ब्रेक ही दीहल जाला, दफ्तर के समय के दौरान जीपीएस से पता लगावल जाला कि ऊ कवना जगह पऽ मौजूद बा, अउरो बहुत कुछ. चाहे निर्माण होखे चाहे सेवा, कर्मचारियन के अब कवनो महान कंपनी में विकल्प ना दीहल जाला. काहेंकि नेतृत्व ई समझ चुकल बा कि विकल्प देवे पऽ जादातर कर्मचारियन के उत्पादकता कम हो जाले. एहनाते आज तकनीक के इस्तेमाल उनकर उत्पादकता के बढ़ावे खातिर कइल जाला. बेदर्द तकनीकी के बढ़त प्रयोग के बल पऽ निर्बाध अधिकारवादी नेतृत्व कइल जा रहल बा. अउर सर्वाधिक सफल नेतृत्व एह शैली के बिना कवनो अपराध बोध के इस्तेमाल करेला, जादातर लोगन से सर्वश्रेष्ठ नतीजो हासिल करे खातिर (बाकिर बुद्धिमत्तापूर्वक ओह कुछेक परिपक्व सहकर्मियन के छोड़ दीहल जाला जे जुनून के साथे काम करेलन अउर जिनका काम खातिर आदेश देवे के जरूरत ना पड़ेले).
स्वर्गीय स्टीव जॉब्स, एप्पल के पूर्व सीईओ (जे आजो एप्पल के चेहरा बाड़े), नेतृत्व के एह शैली के नजीर रहन. एक बेर तत्कालीन शीर्ष प्रबंधन से शक्ति संघर्ष के बाद एप्पल से निकलल स्टीव (शीर्ष पदाधिकारी उनका 'नियंत्रण के जुनूनी मानत रहले) वापसी कइले, अउर आज ऊ एकर सबसे मजबूत उदाहरण बाड़े कि अपना कंपनी अउर कर्मचारियन के काम पऽ पूरा तरे नियंत्रण के जिद (चाहें तऽ रउआ एकरा पूर्णवादी नेतृत्व कह सकेनी) अउर नवाचार पऽ धेयान केंद्रित करे से कवना तरे काम आगे बढ़त रहेला, अउर हर क्षण ई स्वर अउर जादा मधुर होत जाला. 1997 के आखिर में एगो समय रहे, जब जॉब्स के एप्पल के अंतरिम सीईओ के पद संभलले एक साल ही बीतल रहे (ऊ 1996 के आखिर में एप्पल वापस आइल रहले) तब केहू माइकल डेल से एगो कांफ्रेस में पूछले रहे कि अगर ऊ जॉब्स के जगह होत तऽ का करऽते. डेल के जवाब रहे, 'हम एप्पल के बंद कऽ देती अउर शेयरधारकन के उनकर पइसा वापस कऽ देती. तब एप्पल के कीमत महज 3.1 बिलियन डॉलर रहे जबकि डेल के कीमत 28.1 बिलियन डॉलर रहे. 14 साल बाद, 28.9 बिलियन डॉलर (26 अप्रैल, 2012 तक) के एम-कैप के साथे डेल लगभग ओहीं अटकल पड़ल बा जबकि एप्पल के एम-कैप 18,248.39 फीसदी बढ़ के 568.8 बिलियन (26 अप्रैल 2012 तक) के छू गइल बा अउर ऊ आज विश्व में सबसे कीमती कंपनी बिया! (दूसर नंबर के सबसे कीमती कंपनी एक्सॉन मोबिल 409.34 बिलियन डॉलर के एम-कैप के साथे मीलो पाछे बिया.)
जॉब्स निरंकुश नेतृत्व शैली के उपयोग कइले - अपना इच्छानुसार लोगन के नोकरी से निकालल अउर जोर डालल - एहनाते कि ई सुनिश्चित कर्मचारी अइसन उत्पादन बनावे जवन हमेशा बदलत रहे वाली डिजिटल दुनिया में उपभोक्तन के लोभावत रहें. ई तरकीब अब तक कारगर साबित भइल बिया. अमेरिकी लेखक एंड्र्यू कीन आपन बेस्टसेलर किताब द कल्ट ऑफ द एमैच्योर में लिखेलन, 'एप्पल में रत्ती भर भी लोकतंत्र नइखे... एही से ई ऊपर से नीचे के ओर चले वाला परंपरागत कॉरपोरेट मूल्य, तीव्र पदानुक्रम आधारित संगठन अउर केंद्रीयकृत नियंत्रण के आदर्श मिसाल बन गइल बिया. ई स्टीव के कंपनी हऽ - उनकरे रफ्तार पऽ उनका दृष्टिकोण के पीछा करत अउर ओकरा टीम के साथे ओकरा खातिर उत्पाद बनावत. स्टीव जॉब्स के अधिकारवादी नेतृत्व के बिना एप्पल सिलिकॉन वैली के एगो अउर उपक्रम भर रह जाइत... प्लानमैन मीडिया के एगो पब्लिकेशन डिस्कवर द डायमंड इन यू से बात करत कोलाराडो के इंटरप्राइजेज मैनेजमेंट एसोसिएट्स के सीईओ अउर तकनीकी विशेषज्ञ रिक स्टर्म कहत बाड़े, 'स्टीव जॉब्स अधिकारवादी नेतृत्व के ऊ बेहतरीन उदाहरण बाड़े, जे आपन कंपनी पऽ हावी रहल अउर कर्मचारियन के बेजोड़ नजरिया के साथे सही दिशा देलस. ऊ मानत रहले कि एगो नजरिया के साथे एगो आदमी एप्पल के एगो जानल-मानल ब्रांड अउर कंपनी बना सकेला. अउर हम देखऽतानी कि उनकर ई विश्वास सही साबित भइल.
जॉब्स के अलावा दोसरो किंवदंती बा. मंदी के बाद, फोर्ड पहिला अइसन अमेरिकी ऑटो कंपनी बनल जवन कवनो राहत पैकेज के बिना मुनाफा में आ गइल, ऊ वित्तीय बरिस 2009 में 2.72 बिलियन डॉलर के मुनाफा कमइलस- ओही साल जी.एम. अउर क्राइसलर चैप्टर 11 के तहत दीवालिया घोषित करे के अर्जी देलस! उबरे के कारण ई रहे कि 2006 में फोर्ड हेनरी फोर्ड के बाद सबसे बड़ अधिकारवादी सीईओ एलन मुलाली के नौकरी पऽ रखले रहले. मुलाली के साढ़े पांच बरिस लंबा कार्यकाल में फोर्ड के एम-कैप 213.06 फीसदी बढ़ के 44.58 बिलियन डॉलर (26 अप्रैल 2012 तक) तक पहुंच गइल, जे शेयरधारकन के एह 66 बरिस के अधिकारवादी बॉस के प्यार करे के ढेर कारण मुहैया करा देलस. एहिजा तक कि आजुओ एक्सॉन मोबिल के तानाशाही सीईओ रेस्क टिलरसन आपन तेल कंपनी के ओइसहीं चला रहल बाड़े, जइसे बरिसन तक जॉन डी. रॉकफेलर अउर ली रेमंड चलवले रहले- जेकरा में निर्णय लेवे के अधिकार पऽ संपूर्ण नियंत्रण होत रहे. उनकर कार्यकाल में चार बरिस तक (2007 से 2011 तक) तेल के दाम में लगातार उतार-चढ़ाव भइल बाकिर एक्सॉन कुल 142.61 बिलियन डॉलर के कुल मुनाफा कमइलस. आजु, एप्पल के बाद एक्सॉन दुनिया के सबसे कीमती कंपनी बिया, जेकर एम-कैप 409.34 बिलियन डॉलर बा (26 अप्रैल 2012 तक).
शोध अधिकारवादी नेतृत्व के समर्थन करेऽला, संकट के समइयो में. 2006 के हार्वर्ड बिजनेस केस, जेकर शीर्षक 'हार्लेज लीडरशिप यू-टर्न बा, ई साबित करऽता कि रिच टीयरलिंक (हार्ले-डेविडसन के पूर्व सीईओ) के नेतृत्व में कंपनी बर्बादी के कगार से कइसे वापसी कइलस. एकरा में कहल गइल बा, 'जब एगो कंपनी जबरदस्त दबाव में होखे- अतना कि एगो गलत कदम के मतलब ओकर तबाही होखे- तऽ शायद अधिकारवादी नेतृत्व बहुते जरूरी हो जाला. एगो दूसर पत्र, जेकर शीर्षक 'इज सर्वेंट लीडरशिप पार्ट ऑफ योर वल्र्डव्यू? हऽ, जे यूनिवर्सिटी अउर ल्यूजियाना के डॉ. जे. हॉवर्ड बेकर लिखले बाड़े, ऊ कहत बाड़े, 'कवनो चीज के रोके, तबाह करे चाहे ओकरा पऽ विजय खातिर नेतृत्व के अधिकारवादी, अधिकृत अउर नियंत्रक मॉडल बहुत प्रभावी हो सकेला... ऊ जी.ई. के अधिकारवादी पूर्व चेयरमैन अउर सीईओ जैक वेल्श, जे सर्वकालिक सर्वाधिक सफल सीईओ रहले अउर जेकर 13 बरिस के लंबा कार्यकाल में जी.ई. के बाजार मूल्य 2,828.5 फीसदी बढ़ के 410 बिलियन डॉलर के छू गइल, के प्रशंसा करेऽलन. (ई कुछ अइसन रहे जेकरा हासिल करे में उनकर उत्तराधिकारी जेफ इमेल्ट, जे लोकतांत्रिक-सहभागिताधर्मी नेतृत्व शैली के कायल रहले, विफल रहले. आजु जी.ई. के मूल्य 205.80 बिलियन डॉलर बा - जेकरा में महज छह बरिस में 50 फीसदी के गिरावट आइल बा.)
एहिजा दीहल गइल स्वेच्छाचारी सीईओ के हमरा चुनाव में, दोसर सीईओ जइसन, दू गो गुण बा जेकरा नजरंदाज नइखे कइल जा सकऽत- निडर दृष्टिकोण अउर पूर्ण नियंत्रण के अविश्वनीय आत्मरतिक जरूरत. ई स्वेच्छाचारिता एह खातिर काम करेऽला काहेंकि अनुभव एह जानल-मानल सीईओ के सिखइले बा कि आमतौर पऽ जादातर मनुष्य पहिला संभावित अवसर मिलते बेईमानी अउर कामचोरी करेऽलन. बेशक, परिपक्व अउर जुनून से प्रेरित कर्मचारियन के अपवाद हमेशा रही- जे कामचोरी ना करिहें अउर जिनका उत्पादक बनावे खातिर डरावे के जरूरत ना पड़ी. बाकिर ई अपवादे रही. एक बेर जब रउआ एह बात पऽ सही मायना में यकीन कइल शुरू कऽ देनी कि कवनो कंपनी तबे फायदा में रह सकऽतिया, जब ऊ आपना कर्मचारियन के साथे निर्दयी बने, तऽ ओही क्षण रउआ दुनिया के सबसे बढिय़ा नेतृत्व में शुमार करे लायक बन जाइला.
भारत के सार्वजनिक क्षेत्र वाला उपक्रमन के दयनीत स्थिति पऽ नजर डालीं अउर रउआ समझ जाइब कि आजु 'शीर्ष पऽ अधिकारवादी के जरूरत अतना तेजी से काहें महसूस कइल जा रहल बा. एह साल मार्च में सदन में पेश कइल गइल एगो रिपोर्ट के मोताबिक, घाटा में चल रहल सार्वजनिक उपक्रम वित्तीय बरिस 2011 में 34 फीसदी साल-दर-साल के घाटा झेलले बा. सरकार के 21,693 करोड़ रुपया के भारी नोकसान भइल (शर्मनाक बा कि ई नोकसान शिक्षा के क्षेत्र में आवंटित राशि के 41.7 फीसदी अउर केंद्रीय बजट 2010-11 में स्वास्थ्य के क्षेत्र में आवंटित राशि के 81.1 फीसदी के बराबर बा). बरसो तक देश में घाटा में चल रहल सार्वजनिक उपक्रमनो के कमान 'लोकतांत्रिक आईएएस अधिकारियन के सउंपला के बाद हम एयर इंडिया (एनएसीआईएल), एमटीएनएल, बीएसएनल, फर्टिलाइजर कॉरपोरेशन ऑफ इंडिया, हिंदुस्तान केबल्स अउर अइसने कइगो दूसर कंपनियन के अधिकारवादी नेतृत्व के हाथ में काहें ना सउंपल गइल ताकि ऊ एकर कायाकल्प में मदद कऽ सकस जा? सांच में, भारतीय नीति निर्माता अउर सार्वजनिक उपक्रमनो के नेतन के व्यापार के दुनिया के सफल 'अधिकारवादी नेतृत्व के किताब से एक या दूगो सबक सीखहीं के चाहीं. हंऽ, हम ई चाहऽतानी कि आपन चोटी पऽ हर कंपनी के पासे अइसन परिपक्व व्यक्ति होखे जेकर साथे सीईओ के अधिकारवादी शैली अपनावे के जरूरत ना पड़े. बाकिर, वास्तविक जीवन के अनुभव कहऽता कि सफल नेतृत्व के असली उदाहरण एकर ठीक उल्टा बा!
bho_Deva bho_Deva bho_Deva bho_Deva bho_Deva bho_Deva bho_Deva bho_Deva